Moise Guran Digi

EXCLUSIV. Moise Guran renunță la emisiunea Biziday, pe care o realizează la Digi 24. Potrivit informațiilor Paginademedia.ro, ultima ediție a emisiunii Biziday va fi difuzată la Digi 24 joi, 23 iunie.

Din informațiile Paginademedia.ro, Moise Guran nu va mai realiza emisiunea Biziday, însă va fi prezent în continuare pe micile ecrane.

Publicitate

Guran va rămâne la postul de știri Digi 24 în calitate de invitat la emisiunile postului. În plus, el va avea în continuare și emisiunea de la Europa FM, România în direct.

UPDATE. În această dimineață, George Zafiu, unul dintre realizatorii matinalului de la Europa FM, a precizat că Moise Guran va realiza emisiunile Biziday și România în direct pe postul de radio cel puțin cinci ani.

Moise Guran își va explica decizia legată de Biziday diseară, când va fi în studioul emisiunii Jurnalul de seară, moderată de Cosmin Prelipceanu la Digi 24. De altfel, în emisiunea Biziday de aseară, Guran a declarat că va fi prezent în studioul lui Prelipceanu.

Contactat de Paginademedia.ro, Moise Guran a confirmat în exclusivitate informațiile legate de finalul emisiunii Biziday. El a precizat că va detalia motivele pentru care renunță la Biziday în această seară, de la 20.30, la Digi 24.

Emisiunea Biziday a intrat în grila Digi 24, venind de la TVR, în vara anului trecut, după cum Paginademedia.ro a scris aici.

Emisiunea are o istorie de zece ani. Inițial, când era la Antena 3, emisiunea se numea Bizbazar. În octombrie 2010, Moise Guran a trecut cu programul la TVR, cu numele Ora de business. Postul public a difuzat emisiunea la început pe TVR 2 după care, în urma audiențelor bune pe care le obținea, programul s-a mutat pe principalul canal public TVR 1.

Mutarea programului de pe TVR 2 pe TVR 1 a venit și cu un nou nume: Biziday. De fapt, numele Biziday era demult în planurile lui Moise Guran, dar nu le plăcea celor de la Antena 3, după cum a povestit jurnalistul pentru Paginademedia.ro, în urmă cu trei ani:

"Inainte sa inceapa emisiunea la Antena 3, i-am propus lui Sorin Oancea zece variante de nume. Biziday era in capul listei, era favoritul meu. Sorin Oancea a ales BizBazar, exact numele care mie imi placea cel mai putin. Am hotarat atunci sa inregistrez numele Biziday. Astfel ca emisiunea de pe Antena 3 a fost produsa de firma Biziday”, declara Moise Guran pentru Paginademedia.ro

Citește și:

Petrişor Obae

petrisor.obaepaginademedia.ro